ผู้บัญชาการตำรวจแห่งชาติ เผยคุมตัว นายไชยอมร แก้ววิบูลย์พันธุ์ ผู้ต้องหาเผาทำลายทรัพย์สินของทางราชการ หน้าเรือนจำกลางคลองเปรม ฝากขังศาลให้ทันภายในวันนี้ หลังตำรวจไม่ให้ประกันตัวในชั้นสอบสวน
พลตำรวจเอกสุวัฒน์ แจ้งยอดสุข ผู้บัญชาการตำรวจแห่งชาติ ยืนยันการจับกุม นายไชยอมร แก้ววิบูลย์พันธุ์ หรือ แอมมี่ เดอะบอททอมบลูส์ ผู้ต้องหาในคดีเผาทำลายทรัพย์สินของทางราชการ หน้าเรือนจำกลางคลองเปรม ตำรวจปฏิบัติตามหน้าที่ และเป็นไปตามขั้นตอนตามกฎหมาย หลังมีพยานหลักฐานยืนยันความผิดชัดเจน โดยไม่มีการกลั่นแกล้งแต่อย่างใด ซึ่งในชั้นพนักงานสอบสวน จะไม่อนุญาตให้ประกันตัว ก่อนนำตัวนายไชยอมร ไปฝากขังที่ศาลอาญา ถนนรัชดาภิเษก ให้ทันภายในวันนี้ ส่วนในชั้นศาล จะให้ประกันตัวหรือไม่นั้น ขึ้นอยู่กับดุลพินิจของศาล ตำรวจไม่สามารถเข้าไปก้าวก่ายได้        ผู้บัญชาการตำรวจแห่งชาติ กล่าวด้วยว่า จะมีการทบทวนและถอดบทเรียนจากการชุมนุมหลายครั้งที่ผ่านมา หลังพบการชุมนุมมีลักษณะกระจายตัว เพื่อปรับแผนรองรับการชุมนุมในอนาคต โดยเฉพาะ วันที่ 6 มีนาคมนี้ ซึ่งกลุ่มผู้ชุมนุมยังมีข้อสรุปการเคลื่อนไหวที่ชัดเจน ตำรวจจึงต้องประเมินตามสถานการณ์อีกครั้ง และหากพบมีการกระทำผิดกฎหมาย ก็จะมีการดำเนินคดีทุกราย ขณะเดียวกัน ได้สั่งการให้ปรับมาตรการคัดกรองโรคกลุ่มเสี่ยง สำหรับตำรวจที่จะปฏิบัติหน้าที่ควบคุมฝูงชน จากเดิมที่กำหนดเกณฑ์อายุ 50 ปีขึ้นไป ลดเหลือ 45 ปีขึ้นไป เพื่อลดความเสี่ยงให้กับผู้ใต้บังคับบัญชา และไม่ต้องการให้เกิดการสูญเสียขึ้น